Partiformand Pia Olsen Dyhr bruger den sidste dag af SF’s landsmøde på at gå til angreb på Enhedslisten og anklage partiet for at sidde med hænderne i skødet, mens en populistisk bølger risikerer at vælte ind over Europa.

Hun henviser til, at det er en del af Enhedslistens politik "at svække, nedbryde og afskaffe EU". Partiets politiske ordfører, Pernille Skipper, har også krævet en dansk afstemning om EU, lige som briterne havde sidste år.

Læs også : Stigende antal danskere vil have afstemning om EU

- Det er ganske skuffende, at resten af venstrefløjen nærmest sidder med hænderne i skødet og siger 'ja ja, vi vil hellere have noget andet'. Den dag oprinder ikke, og så bakker de i virkeligheden bare højrepopulismen op, siger Pia Olsen Dyhr i et længere interview med DR Nyheder.

Det er en ret hård anklage mod Enhedslisten?

- Ja, men jeg synes faktisk, at den er reel. Det er Brexit, Le Pen og Geert Wilders, de står sammen med, når de snakker om et nedbrud af Europa, siger Pia Olsen Dyhr:

- Og jeg tror ikke, at hvis de lykkes med det, at det bliver venstreorienterede kræfter, der får lov at definere opbygningen af Europa. Det vil desværre være nationalismen med fremmedhadet, der vil dominere. Den dagsorden køber jeg ikke ind i, siger hun.

'Principper er truet'

SF-formanden mener, at verden står i en helt særlig situation, fordi Vladimir Putin og Donald Trump ved magten i henholdsvis Rusland og USA truer grundlæggende principper.

- Det er det international retssamfund, kvinders ret til egen krop. Og jeg kan også blive en lille smule usikker på sikkerhedssituation i verden, siger Pia Olsen Dyhr:

- Der er vi nødt til i Europa at rykke sammen i bussen om de gode værdier. Hvis vi ikke får Europa til at fungere, og det falder fra hinanden, så er det højrefløjen, der vinder.

Det lyder i din landsmødetale som om, du tror på, at der kan komme sådan et nyt venstreorienteret EU. Er det ikke en anelse naivt?

- Det er i hvert fald naivt at tro, at hvis vi bryder EU ned, og det skal vokse op igen, som jeg har hørt Enhedslisten tale om mange gange, at det så skulle blive venstreorienteret. Det er vigtigt, at de venstreorienterede kræfter i Europa bruger deres kræfter i EU til at sørge for, at de for eksempel ikke smadrer velfærdssamfundet. Danmark er unik med den model, vi har.

- I stedet for som venstreorienteret at tale om, at EU skal forsvinde, så skal vi prøve at ændre lovgivningen. Og noget sker der jo. Det er jo ikke kun i min fantasi, at det kan lade sig gøre. Jeg havde aldrig troet, at Margrethe Vestager skulle springe ud som hende, der sørgede for god venstreorienteret politik.

Sidder du og kalder Margrethe Vestager venstreorienteret?

- Ikke generelt, men den kamp, hun har taget mod de store amerikanske selskaber for at sørge for, at de betaler skat i Europa, er en vigtig kamp for os. Det er noget, hun har gjort, og der er EU trådt i karakter.

Enhedslisten: Vrøvl

Enhedslistens EU-ordfører, Søren Søndergaard, afviser, at hans parti går højrepopulisternes ærinde og kalder udfaldet fra SF-formanden "det rene vrøvl".

- Fordi at højrepopulisterne siger, at Jorden er rund, så kan vi jo ikke sige, at den er flad. Jorden er rund, og EU er et kæmpe problem for arbejderbefolkningen. Den nedskæringspolitik, man har gennemført i Sydeuropa har kastet millioner af mennesker i EU ud i fattigdom.

Læs også : Trods varsling om ny udlændingekurs: SF har stemt imod næsten alle stramninger

- Vores løsning er jo ikke nationalisme, eller at enhver skal være sig selv nok. Vores løsning er, at der skal laves lovgivning, der betyder, at arbejdere ikke kan sættes ud mod arbejdere. Vi skal ikke have social dumping, hverken i Danmark eller noget andet europæisk land.

Men risikerer man ikke komme til at skubbe til den udvikling, som højrepopulisterne står for, når man ikke bakker op om institutioner som EU?

- Nej, når der er grund til at kritisere EU, så skal EU kritiseres. Vi bliver nødt til klart og tydeligt, at lægge en anden politik frem, end den EU står for. Ellers er det eneste alternativ den yderste højrefløj, som vi absolut ikke deler mål eller midler med.